b'\n_START_ARTICLE_\nJuc\xc4\x83torii non-A\n_START_SECTION_\nSinopsis\n_START_PARAGRAPH_\nGosseyn \xc3\xaencearc\xc4\x83 s\xc4\x83 ajung\xc4\x83 pe Venus, dar tentativa sa este sabotat\xc4\x83. Mai mult, el este atras \xc3\xaentr-o capcan\xc4\x83 \xc8\x99i cade \xc3\xaen m\xc3\xa2inile unui personaj misterios supranumit Discipolul, vizibil sub forma unei distorsiuni energetice. \xc3\x8en urma captur\xc4\x83rii, Gosseyn se treze\xc8\x99te transportat pe planeta Gorgzid \xc3\xaen trupul lui Ashargin, fiul conduc\xc4\x83torului Celui Mai Mare Imperiu, Enro. Din aceast\xc4\x83 perspectiv\xc4\x83 are ocazia s\xc4\x83 afle despre religia Zeului Adormit, care guverneaz\xc4\x83 imperiul, despre complotul lui Enro de a supune Liga galactic\xc4\x83 \xc8\x99i de a distruge planeta Venus. De asemenea, \xc3\xae\xc8\x99i d\xc4\x83 seama c\xc4\x83 Patricia Hardie nu este nimeni alta dec\xc3\xa2t Reesha, sora lui Enro._NEWLINE_\xc3\x8enc\xc4\x83 o dat\xc4\x83, sufletul lui Gosseyn c\xc4\x83l\xc4\x83tore\xc8\x99te \xc3\xaentre corpuri \xc8\x99i revine \xc3\xaen vechiul \xc3\xaenveli\xc8\x99. Acesta a fost \xc3\xaencarcerat de Discipol pe planeta Yalerta, unde o \xc3\xaent\xc3\xa2lne\xc8\x99te pe prezic\xc4\x83toarea Leej. Cei doi reu\xc8\x99esc s\xc4\x83 evadeze \xc8\x99i au o prim\xc4\x83 \xc3\xaent\xc3\xa2lnire cu Discipolul, care \xc3\xaei d\xc4\x83 de \xc3\xaen\xc8\x9beles lui Gosseyn c\xc4\x83 nu-i poate face fa\xc8\x9b\xc4\x83 \xc3\xaen prezen\xc8\x9ba surselor energetice \xc8\x99i c\xc4\x83 neutralizarea lui trebuie atent calculat\xc4\x83. Gosseyn \xc8\x99i Leej reu\xc8\x99esc s\xc4\x83 pun\xc4\x83 m\xc3\xa2na pe una dintre navele imperiului, dup\xc4\x83 care protagonistul se treze\xc8\x99te din nou aruncat \xc3\xaen corpul lui Ashargin._NEWLINE_Noua mutare \xc3\xael ajut\xc4\x83 s\xc4\x83 afle dou\xc4\x83 lucruri: tainele Zeului Adormit \xc8\x99i complotul pus la cale de Eldreg Crang - devenit so\xc8\x9bul Patriciei - pentru \xc3\xaenl\xc4\x83turarea lui Enro \xc8\x99i salvarea planetei Venus. Revenit \xc3\xaen propriul corp, Gosseyn c\xc4\x83l\xc4\x83tore\xc8\x99te pe Venus pentru a-i avertiza pe locuitorii de acolo despre for\xc8\x9ba armatei lui Enro \xc8\x99i a batalionului s\xc4\x83u de prezic\xc4\x83tori, \xc3\xaen fa\xc8\x9ba c\xc4\x83rora ap\xc4\x83rarea pus\xc4\x83 la cale de venusieni este ineficient\xc4\x83. Gosseyn \xc3\xae\xc8\x99i antreneaz\xc4\x83 \xc3\xaen continuare cel de-al doilea creier sub supravegherea doctorului Kair \xc8\x99i-i ajut\xc4\x83 pe venusieni s\xc4\x83 \xc3\xaenving\xc4\x83 din nou armatele Celui Mai Mare Imperiu._NEWLINE_O nou\xc4\x83 c\xc4\x83l\xc4\x83torie \xc3\xaen trupul lui Ashargin \xc3\xaei permite s\xc4\x83 afle identitatea Discipolului: acesta este Secoh, preotul templului Zeului Adormit, c\xc4\x83ruia o serie de evenimente i-au conferit puteri energetice. Gosseyn anim\xc4\x83 trupul Zeului Adormit - reprezentant al rasei umanoide care a migrat \xc3\xaen mas\xc4\x83 spre galaxia noastr\xc4\x83 cu milioane de ani \xc3\xaen urm\xc4\x83, pentru a sc\xc4\x83pa de un cataclism cosmic \xc8\x99i din care au evoluat civiliza\xc8\x9biile actuale, printre care \xc8\x99i p\xc4\x83m\xc3\xa2ntenii - aduc\xc3\xa2nd-l la via\xc8\x9b\xc4\x83 \xc8\x99i produc\xc3\xa2nd astfel \xc3\xaen Secoh un paradox at\xc3\xa2t de violent, \xc3\xaenc\xc3\xa2t \xc3\xael neutralizeaz\xc4\x83.\n_START_SECTION_\nOpinii critice\n_START_PARAGRAPH_\nVan Vogt a declarat c\xc4\x83 "povestea Juc\xc4\x83torilor este cea mai fantastic\xc4\x83 \xc8\x99i cea mai \xc3\xaendep\xc4\x83rtat\xc4\x83 de aceast\xc4\x83 lume pe care am scris-o \xc3\xaentr-o via\xc8\x9b\xc4\x83 de vise fantastice". SciFiDimensions consider\xc4\x83 c\xc4\x83 romanul "este ancorat puternic \xc3\xaen stilul pulp al anilor \'40, iar asta l-a f\xc4\x83cut s\xc4\x83 nu \xc3\xaemb\xc4\x83tr\xc3\xa2neasc\xc4\x83 frumos", remarc\xc3\xa2nd c\xc4\x83 "prezint\xc4\x83 concepte \xc8\x99tiin\xc8\x9bifice aiurite care sunt la limita magiei, personaje bi-dimensionale \xc8\x99i o intrig\xc4\x83 care \xc8\x99chioap\xc4\x83t\xc4\x83". Cu toate acestea, consider\xc4\x83 c\xc4\x83 "este un volum mai bun ca precedentul", lucru apreciat \xc8\x99i pe Sevagram: "Juc\xc4\x83torii non-A continu\xc4\x83 tradi\xc8\x9bia [Lumii non-A], dar o face \xc3\xaentr-un mod mai subtil \xc8\x99i printr-o planificare mai bun\xc4\x83 de la \xc3\xaenceput".\n_START_SECTION_\nContinu\xc4\x83ri\n_START_PARAGRAPH_\nPeste aproape trei decenii, van Vogt avea s\xc4\x83 publice o continuare a acestei c\xc4\x83r\xc8\x9bi, intitulat\xc4\x83 Sf\xc3\xa2r\xc8\x99itul non-A. Mul\xc8\x9bi critici consider\xc4\x83 cartea ca fiind cea mai slab\xc4\x83 din serie, iar continuarea autorizat\xc4\x83 Null-A Continuum ignor\xc4\x83 majoritatea evenimentelor prezentate \xc3\xaen ea.'